พิทักษ์ รังสีธรรม

พิทักษ์ รังษีธรรม (10 ตุลาคม พ.ศ. 2485 – 3 ธันวาคม พ.ศ. 2550) อดีตนักธุรกิจชาวไทยที่มีชื่อเสียง และอดีตสมาชิกสภาผู้แทนราษฎรจังหวัดตรัง

 ประวัติ 
พิทักษ์ เกิดเมื่อวันที่ 10 ตุลาคม พ.ศ. 2485 ที่อำเภอย่านตาขาว จังหวัดตรัง

จบการศึกษาระดับชั้นประถมศึกษาปีที่ 6 ที่โรงเรียนทับเที่ยงฮั่วเฉียว และศึกษาในระดับชั้นมัธยมศึกษาที่โรงเรียนตรังวิทยา จบไฮสกูลจากเมืองปีนัง ประเทศมาเลเซีย และสอบได้เกียรตินิยม จากนั้นได้ทำงานที่บริษัท มารูเบนิ จำกัด ซึ่งเป็นบริษัทของประเทศญี่ปุ่น ตามมาด้วยที่โรงแรมฟูจิ และที่สถานทูตประเทศสหรัฐอเมริกาประจำประเทศไทย

ได้รับรางวัลทางสังคม เช่น รางวัลพระราชทานพ่อตัวอย่าง ประจำปี พ.ศ. 2536, รางวัลพระราชทาน "โล่ห์เสมาธรรมจักร" จากสมเด็จพระเทพรัตนราชสุดาฯ สยามบรมราชกุมารี และได้รับปริญญาดุษฎีบัณฑิต จากมหาวิทยาลัยเวสเทิร์นแปซิฟิค สาขาเศรษฐศาสตร์ ประเทศสหรัฐอเมริกา

 การทำงาน 
 ธุรกิจ 
พิทักษ์ ประกอบธุรกิจหมู่บ้านจัดสรร "รังสีวิลลา" ในเขตเทศบาลนครตรัง และยังประสบความสำเร็จในธุรกิจหลาย ๆ ด้าน เช่น โรงแรมเอ็ม.พี.รีสอร์ต หรือที่รู้จักกันดีในชื่อ "โรงแรมเรือ", โรงยางพารา, เคเบิลทีวี, โรงเรียน เป็นต้น

 งานการเมือง 
พิทักษ์ ลงสมัครสมาชิกสภาผู้แทนราษฎรครั้งแรก ในสังกัดพรรคก้าวหน้า ในการเลือกตั้งเมื่อปี พ.ศ. 2529 แต่ไม่ได้รับการเลือกตั้ง จนกระทั่งในครั้งที่ 2 เมื่อปีพ.ศ. 2531 ได้รับการเลือกตั้งในสังกัดพรรคประชาชน (ก่อนที่จะย้ายมาสังกัดพรรคชาติไทย ในเวลาต่อมา) ซึ่งเป็นที่กล่าวขานกันพอสมควร เนื่องจากเป็น สส. ในเขตจังหวัดตรัง โดยที่มิได้สังกัดพรรคประชาธิปัตย์ จนได้ชื่อว่าเป็นคู่แข่งของชวน หลีกภัย ซึ่งต่อมาได้เป็นหัวหน้าพรรคประชาธิปัตย์ และนายกรัฐมนตรีคนที่ 20 ของประเทศไทย

พิทักษ์ ดำรงตำแหน่งทางการเมือง เช่น เลขาธิการรัฐมนตรีประจำสำนักนายกรัฐมนตรี คณะกรรมาธิการเศรษฐกิจ สภาผู้แทนราษฎร

จากนั้นพิทักษ์ได้ลงเลือกตั้งในท้องถิ่นจังหวัดตรังอีกหลายครั้ง แต่ก็ไม่ประสบความสำเร็จ ทั้งสมาชิกวุฒิสภา หรือนายกองค์กรบริหารส่วนจังหวัด

 เสียชีวิต 
พิทักษ์ ถึงแก่กรรมเมื่อวันที่ 3 ธันวาคม พ.ศ. 2550 ที่โรงพยาบาลบำรุงราษฎร์ กรุงเทพมหานคร ด้วยภาวะแทรกซ้อนของหลายอาการทั้งน้ำท่วมปอด และเกิดความผิดปกติของตับ เดิมพิทักษ์ก็ได้ป่วยด้วยโรคเบาหวานมาก่อนแล้ว สิริอายุ 65 ปี“พิทักษ์ รังษีธรรม” สิ้นตำนานนักสู้ “การเมือง-ธุรกิจ” เมืองตรัง

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์, เล่ม ๑๐๗ ตอนที่ ๒๔๐ ง ฉบับพิเศษ หน้า ๔, ๔ ธันวาคม ๒๕๓๓
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์, เล่ม ๑๐๕ ตอนที่ ๒๐๒ ง ฉบับพิเศษ หน้า ๗, ๓ ธันวาคม ๒๕๓๑

 อ้างอิง 

หมวดหมู่:บุคคลจากอำเภอย่านตาขาว
หมวดหมู่:ชาวไทยเชื้อสายจีน
หมวดหมู่:นักธุรกิจจากจังหวัดตรัง
หมวดหมู่:นักการเมืองจากจังหวัดตรัง
หมวดหมู่:สมาชิกสภาผู้แทนราษฎรจังหวัดตรัง
หมวดหมู่:พรรคก้าวหน้า (พ.ศ. 2526)
หมวดหมู่:นักการเมืองพรรคประชาชน (พ.ศ. 2531)
หมวดหมู่:นักการเมืองพรรคชาติไทย
หมวดหมู่:พรรคความหวังใหม่
หมวดหมู่:พรรคถิ่นไทย
หมวดหมู่:บุคคลจากคณะรัฐศาสตร์ มหาวิทยาลัยรามคำแหง
หมวดหมู่:ผู้ได้รับเครื่องราชอิสริยาภรณ์ ต.ช.
หมวดหมู่:ผู้ได้รับเครื่องราชอิสริยาภรณ์ ต.ม.
หมวดหมู่:เสียชีวิตจากภาวะตับล้มเหลว